## Pravilnik o izmjenama i dopunama Pravilnika o obrascima službenih iskaznica i posebnoj oznaci ovlaštenih službenih osoba Ministarstva unutarnjih poslova

### NN 38/1997 (11.4.1997.), Pravilnik o izmjenama i dopunama Pravilnika o obrascima službenih iskaznica i posebnoj oznaci ovlaštenih službenih osoba Ministarstva unutarnjih poslova

# **MINISTARSTVO UNUTARNJIH POSLOVA**

Na temelju članka 30. stavka 3. i 4. Zakona o unutarnjim poslovima ("Narodne
novine" broj 29/91 - pročišćeni tekst, 73/91., 19/92, 33/92. i 76/94.)
ministar unutarnjih poslova donosi

## **PRAVILNIK**

### **O IZMJENAMA I DOPUNAMA PRAVILNIKA O OBRASCIMA SLUŽBENIH ISKAZNICA I POSEBNOJ OZNACI OVLAŠTENIH SLUŽBENIH OSOBA MINISTARSTVA UNUTARNJIH POSLOVA**

Članak 1.

U pravilniku o obrascima službenih iskaznica i posebnoj oznaci ovlaštenih
službenih osoba Ministarstva unutarnjih poslova ("Narodne novine" broj
35/91.) u članku 1. ispred riječi: "pripadnici" dodaje se riječ: "određeni",
iza riječi: "Policije i" dodaju se riječi: "Kriminalističke policije",
a riječi: "Zbora narodne garde" brišu se.

Članak 2.

U članku 2. u stavku 1. iza riječi: "Obrasci iskaznica" dodaje se zarez
i riječi: "osim obrazaca iskaznica pripadnika Službe za zaštitu ustavnog
poretka (u daljnjem tekstu: SZUP)".

Članak 3.

U članku 4. stavak 1. mijenja se i glasi:

"Obrazac iskaznice pripadnika SZUP-a (obrazac "B") izrađuje se u četverobojnoj
offset tiskarskoj tehnici, izmjere 60 mm x 90 mm. Na prednjoj strani iskaznice,
koja je svijetlo plave boje, diskretno su, jedan ispod drugog, otisnuta
dva znaka SZUP-a, u sredini znak SZUP-a je apliciran tehnikom "Advantage",
a u donjem desnom dijelu tehnikom "Datafoil". Prednja strana obrasca iskaznice
sadrži:

- u gornjem središnjem dijelu grb Republike Hrvatske,

- ispod grba Republike Hrvatske ispisano je jedno ispod drugog "Republika
Hrvatska", "Ministarstvo unutarnjih poslova", "Služba za zaštitu ustavnog
poretka",

- ispod teksta iz podstavka 2. ovoga stavka, ispisan je plavim slovima
tekst "Službena iskaznica",

- u sredini iskaznice, nalazi se prostor za fotografiju izmjere 30 mm
x 35 mm ispod kojega je jedno ispod drugog upisano ime i prezime imatelja
iskaznice i broj iskaznice".

Iza stavka 1. dodaju se novi stavci 2. i 3. koji glase:

"Na prednjoj strani obrasca iskaznice iz stavka 1. ovoga članka, koju
nose ministar, zamjenik ministra i pomoćnik ministra - ravnatelj SZUP-a,
umjesto broja iskaznice otisnut je tekst "MINISTAR" - "ZAMJENIK MINISTRA"
- "RAVNATELJ".

Na stražnjoj strani obrasca iskaznice pripadnika SZUP-a otiskane su
najznačajnije ovlasti imatelja iskaznice, ispod kojih se ispisuje njegov
jedinstveni matični broj građanina i nadnevak izdavanja iskaznice.".

Dosadašnji stavak 2. postaje stavak 4.

Stavak 3. briše se.

Članak 4.

U članku 6. riječi: "od "A" do "E"" zamjenjuju se riječima: "A", "C"
i "E".

Članak 5.

U članku 7. iza riječi: "Posebna oznaka" dodaju se riječi: "pripadnika
Policije".

Članak 6.

Iza članka 7. dodaju se novi članci 7a. i 7b. koji glase:

"Članak 7a.

Značka pripadnika SZUP-a, izmjere 60 mm x 61,5 mm, izrađena je iz metalne
legure tombak, a sastavljena od dva dijela. Prvi dio je šesterokut, stranice
kojega su optočene hrvatskim tropletom boje bronc patine. Unutarnji dio
šesterokuta emajliran je tamno plavim emajlom. Na gornjoj strani šesterokuta
polukružno je ispisan tekst "Ministarstvo unutarnjih poslova", a na donjoj
strani "Služba za zaštitu ustavnog poretka", u boji bronc patine. Na donjem
dijelu šesterokuta nalazi se stilizirana lenta u boji srebro patine. Na
sredini lente izgraviran je broj značke, odnosno tekst "MINISTAR", "ZAMJENIK
MINISTRA" i "RAVNATELJ".

Drugi dio značke okruglog je oblika, izmjere 27 mm, ispupčen u odnosu
na prvi dio značke. Podloga je srebrno patinirana, izvedena u obliku šahovskog
polja, u sredini kojega je otvorena knjiga sa srebrno patiniranim stranicama
i brončano patiniranim koricama.

U knjizi, od gornjeg prema donjem dijelu, ispisan je tekst "USTAV -
RH - 1990." S obje strane knjige, naslanjajući se na korice, nalaze se
stilizirane šake. Ispred knjige na sredini, po visini, nalazi se mač u
boji srebro patine. Na poleđini značke smještena je oprugasta kvačica za
pričvršćenje i ugraviran serijski broj značke.

Članak 7b.

Značka pripadnika kriminalističke policije, izmjere 54 mm x 57 mm, izrađena
je iz tombak lima, ovalnog je oblika i sastavljena od dva dijela. Prvi
dio značke je srebrno patinirana podloga i čini je reljefno izvedena struktura
otiska prsta, u sredini koje se nalazi emajlirani hrvatski grb. Ispod grba
izlazi pozlaćena reljefna ručka mača. Sa lijeve i desne strane grba uravnoteženo
je smještena pozlaćena vaga. Drugi dio značke čini reljefno izveden hrvatski
troplet koji okružuje podlogu te dvije lente. Na gornjoj, većoj lenti tamno
plavim slovima ispisan je tekst KRIMINALISTIČKA POLICIJA, a na donjoj tekst
MUP RH. Na poleđini značke smještena je lisnata opruga za pričvršćenje
i ugraviran serijski broj značke".

Članak 7.

U članku 8. u stavku 1. iza riječi: "Policije" dodaju se riječi: "Kriminalističke
policije".

U stavku 3. iza riječi: "građanskom odijelu" dodaju se riječi: "pripadnici
Kriminalističke policije".

Stavak 4. mijenja se i glasi:

"Kožni povez u kojem se nosi značka pripadnika Policije tamnoplave je
boje trostrukog pregiba, a izmjera svakoga pregiba je 80 mm x 120 mm".

Iza stavka 4. dodaju se novi stavci 5. i 6. koji glase:

"Kožni povez u kojem se nosi značka pripadnika Kriminalističke policije
tamnoplave je boje dvostrukog pregiba, a izmjera svakoga pregiba je 75
mm x 95 mm. Na prednjoj strani kožnoga poveza slovima zlatne boje otiskan
je tekst: MUP RH, a ispod njega tekst: KRIMINALISTIČKA POLICIJA. Na kožnom
povezu imatelja značke u Ministarstvu, ispod teksta KRIMINALISTIČKA POLICIJA
otiskan je tekst i to: MINISTAR, ZAMJENIK MINISTRA, TAJNIK DRŽAVNOG MINISTARSTVA,
POMOĆNIK MINISTRA I SPECIJALNI SAVJETNIK MINISTRA.

Kožni povez u kojem se nosi značka pripadnika SZUP-a dvodjelan je plave
boje. U gornjem dijelu smještena je značka, ispod koje je otisnut tekst
"MUP RH" boje zlata. U donjem dijelu poveza nalazi se iskaznica.".

Dosadašnji stavak 5. postaje stavak 7.

Članak 8.

U članku 10. stavku 2. iza riječi: "policijske uprave" dodaju se riječi:
"odnosno ustrojstvene jedinice SZUP-a".

Članak 9.

Obrazac "B" iz članka 14. Pravilnika zamjenjuje se novim obrascem "B"
koji je tiskan uz ovaj Pravilnik i njegov je sastavni dio.

Obrazac "D" iz članka 14. Pravilnika briše se.

Članak 10.

Predlošci značke pripadnika Kriminalističke policije i pripadnika Službe
za zaštitu ustavnog poretka tiskani su uz ovaj Pravilnik i njegov su sastavni
dio.

Članak 11.

Iskaznice i značke izdane pripadnicima SZUP-a prema ranijim propisima
zamijenit će se iskaznicama i značkama propisanim ovim Pravilnikom u roku
60 dana od dana stupanja na snagu ovoga Pravilnika.

Članak 12.

Ovaj Pravilnik stupa na snagu osmoga dana od dana objave u "Narodnim
novinama".

Broj: 511-01-64-39193/1-96.
Zagreb, 3. travnja 1997.

Ministar
**Ivan Penić,** v. r.

![](dodatni/368397.gif)
![](dodatni/368398.gif)
![](dodatni/368399.gif)

Pravilnik, NN 38/1997-549